Powerslave

Powerslave er det britiske heavy metal-bandet Iron Maidens femte studioalbum, som ble utgitt 3. september 1984 på EMI Records.

Låtene «2 Minutes to Midnight» og «Aces High» ble utgitt som singler. Plateomslaget er kjent for sitt oldegyptiske tema, inspirert av tittelsporet og brukt som kulisse på bandets turné, World Slavery Tour, som startet i Warszawa i Polen 9. august 1984. Turneen regnes som bandets lengste og mest krevende og resulterte i konsertalbumet Live After Death og konsertfilmen med samme navn.

Albumet inneholder også en musikalsk gjenfortelling av Samuel Taylor Coleridges dikt The Rime of the Ancient Mariner, med utdrag fra diktet i teksten. Med en lengde på 13 minutter og 45 sekunder var dette Iron Maidens lengste sang i over 30 år, inntil utgivelsen av den 18 minutter lange «Empire of the Clouds» på albumet The Book of Souls i 2015.

 Bakgrunn, skriving og innspilling 
Etter turneen World Piece Tour, som ble avsluttet i desember 1983, hvor Iron Maiden for første gang spilte på store arenaer i USA, tok bandet en tre ukers pause i januar 1984. Deretter samlet de seg på Le Chalet Hotel i Jersey, hvor de øvde i seks uker. Som med forgjengeren Piece of Mind (1983), ble det meste av materialet til Powerslave skrevet her, før bandet startet innspillingen i Compass Point Studios i Nassau, Bahamas.

Etter innspillingen tok bandet en kort pause mens albumet ble mikset i Electric Lady Studios i New York. Deretter møttes de i Fort Lauderdale i Florida, for å øve til World Slavery Tour. Turneen startet i Polen i august 1984 og avsluttet i California i juli 1985. Scenen reflekterte albumcoveret, med monumentale podier flere etasjer høye, som musikerne til tider fremførte på. Denne turneen markerte første gang et heavy metal-band tok med et fullt sceneshow bak Jernteppet, med konserter i Polen og Ungarn, noe som var banebrytende på den tiden. Turneen fortsatte videre til Sør-Amerika – bandets første opptredner der – hvor de spilte for rundt 350000 tilskuere på det første Rock in Rio som spesialgjester for Queen.

Albumet og videoen Live After Death, innspilt over fire kvelder på Long Beach Arena i Los Angeles og Hammersmith Odeon i London, ble også utgitt og nådde henholdsvis nummer 2 og nummer 1 på de britiske hitlistene.

Totalt var turneen elleve måneder lang og omfattet 28 land. Powerslave debuterte som nummer 2 på den britiske albumlisten. Til slutt oppnådde Iron Maidens femte studioalbum førsteplass i Storbritannia og tolvteplass i USA.

 Sanger 
Som på tidligere album ble tekstene inspirert av filmer, litteratur og historiske hendelser.

Singelen «2 Minutes to Midnight», skrevet av Bruce Dickinson og Adrian Smith, ble inspirert av Dommedagsklokken, som stod på to minutter til midnatt under den kalde krigens spenninger og Ronald Reagans «Evil Empire-tale». Smith forteller at det tok ham og Dickinson rundt tjue minutter å skrive sangen. Steve Harris skrev åpningssporet «Aces High», inspirert av Slaget om Storbritannia og muligens filmen Med døden som annenpilot. Sangens introduksjon er Winston Churchills «We shall fight on the beaches»-tale.

Instrumentalsporet »Losfer Words (Big 'Orra)» ble det ikke skrevet tekst til, da bandet ikke fant noe passende tema å skrive om. «Flash of the Blade» var inspirert av Dickinsons interesse for fekting, mens «The Duellists» ble inspirert av filmen Duell. «Back in the Village», av Smith og Dickinson, er en oppfølger til sangen «The Prisoner» og er følgelig også inspirert av TV-serien The Prisoner. Tittelsporet «Powerslave» forteller en historie fra perspektivet til en egyptisk farao som undrer seg over sin dødelighet, og er en delvis allegori for Dickinsons rockestjerneliv.

Avslutningssporet, «Rime of the Ancient Mariner», er en forkortet versjon av Samuel Taylor Coleridges dikt. Sangen inneholder sitater fra diktet, blant annet den kjente linjen «Water, water everywhere – nor any drop to drink», og har blitt en fanfavoritt.

 Mottakelse og ettermæle 
Powerslave fikk gode anmeldelser og utmerkelser og ble rangert som nummer 38 på Rolling Stones liste over «De 100 beste metalalbumene gjennom tidene»  i 2017. Ifølge både Nicko McBrain og Adrian Smith var det Powerslave som gjorde Iron Maiden verdensberømte «veldig fort, veldig raskt», blant annet i Brasil, der hundrevis av fans ventet utenfor hoteller og restauranter for å møte bandet.

I 2024 feiret Iron Maiden albumets 40-årsjubileum med en limited edition Zoetrope vinyl.

 I andre media 
Sangen «Flash of the Blade» ble inkludert på lydsporet til Dario Argentos skrekkfilm Phenomena fra 1985, og ble covret av det amerikanske bandet Avenged Sevenfold på deres dobbelt live-album/DVD Live in the LBC & Diamonds in the Rough (og senere inkludert på deres samlealbum). Rhapsody of Fire har også spilt inn en coverversjon av sangen, som finnes på deluxe-utgaven av deres album From Chaos to Eternity.

 Sporliste 
 «Aces High» (Harris) – 4:29
 «2 Minutes to Midnight» (Dickinson, Smith) – 6:00
 «Losfer Words (Big 'Orra)» (Harris) – 4:13
 «Flash of the Blade» (Dickinson) – 4:02
 «The Duellists» (Harris) – 6:07
 «Back in the Village» (Dickinson, Smith) – 5:20
 «Powerslave» (Dickinson) – 6:48
 «Rime of the Ancient Mariner» (Harris) – 13:36

Personell
Bruce Dickinson: vokal
Steve Harris: bass
Dave Murray: gitar
Adrian Smith: gitar
Nicko McBrain: trommer

 Referanser 

 Eksterne lenker   


Kategori:Iron Maiden-plater
Kategori:Musikkalbum fra 1984